Distylium

se egen seksjon

Distylium er ei slekt i trollhasselfamilien. 

Artene er eviggrønne busker og små trær. Unge kvister er dekket av stjernehår eller skjell. Bladene sitter distikte og har korte stilker.  Akselbladene felles tidlig og etterlater tydelige arr. Bladene er læraktige, fjærnervede og helrandede eller fintannede ytterst. Blomstene er enten tvekjønnede eller rene hannblomster, og begge typer finnes på samme plante. Blomsterstandene sitter i bladhjørnene. Hver blomst er som regel omgitt av to høyblad. Beger- og kronblad mangler, og det er 1–8 pollenbærere. Frukten er en rund kapsel med stjernehår.

Slekta omfatter 16 arter, hvorav 11 er endemiske for Kina, men de finnes også i nordøstlige India, Vietnam, Indonesia, Japan, Korea og Malaysia.

Isunoki er det japanske navnet på Distylium racemosum. Trevirket til denne arten er hardt og tungt. Det brukes til møbler, redskap, musikkinstrumenter, dreiing  og tresverd (bokken). Distylium dyrkes av og til som hageplante i vintermilde strøk i Nord-Amerika.

Makrofossiler av Distylium er kjent fra Asia og Nord-Amerika i eocen og Europa i oligocen og miocen. I europeiske pollenfunn regnes Distylium til de megamesotermiske elementene, og slekta forsvant i slutten av pliocen da klimaet ble kjøligere og tørrere. I Georgia er pollen fra slekta bare kjent fra sen miocen.

Arter 
Følgende arter er anerkjent:
 Distylium annamicum – Vietnam
 Distylium buxifolium – Kina
 Distylium chinense – Kina
 Distylium chungii – Kina
 Distylium cuspidatum – Kina
 Distylium dunnianum – Kina
 Distylium elaeagnoides – Kina
 Distylium gracile – Kina
 Distylium indicum – Assam (India)
 Distylium lepidotum – Ogasawara (Japan)
 Distylium macrophyllum – Kina
 Distylium myricoides – Kina
 Distylium pingpienense – Kina
 Distylium racemosum – Kina, Korea, Japan, Taiwan
 Distylium stellare – Java, Sumatra, Vest-Papua, Malaysia
 Distylium tsiangii – Kina

Referanser

Eksterne lenker 
 

Trollhasselfamilien